“ทองฟิวเจอร์” พุ่งกว่า 20 เหรียญ รับดอลล์อ่อนหนุนตลาด
ราคาทองฟิวเจอร์! พุ่งกว่า 20 เหรียญ ทะลุ 1,650 ดอลลาร์/ออนซ์ รับดอลล์อ่อนหนุนตลาด โดย ณ เวลา 19.00 น. ตามเวลาไทย สัญญาทองคำตลาด COMEX ส่งมอบเดือนธ.ค. บวก 23.20 ดอลลาร์ หรือ 1.42% สู่ระดับ 1,654.10 ดอลลาร์/ออนซ์
"ทองฟิวเจอร์" พุ่งกว่า 20 เหรียญ ทะลุ 1,650 ดอลลาร์/ออนซ์ รับดอลล์อ่อนหนุนตลาด
4 พ.ย. 2565

ผู้สื่อข่าวรายงานว่า ราคาทองฟิวเจอร์พุ่งขึ้นกว่า 1% ทะลุระดับ 1,650 ดอลลาร์ในวันนี้(4 พ.ย.65) โดยได้ปัจจัยบวกจากการอ่อนค่าของดอลลาร์ ซึ่งจะเพิ่มความน่าดึงดูดของทอง โดยทำให้สัญญาทองมีราคาถูกลงสำหรับผู้ถือครองเงินสกุลอื่น
โดย ณ เวลา 19.00 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนธ.ค. บวก 23.20 ดอลลาร์ หรือ 1.42% สู่ระดับ 1,654.10 ดอลลาร์/ออนซ์
นอกจากนี้ ราคาทองยังได้แรงหนุนจากการคาดการณ์ที่ว่าสหรัฐจะเปิดเผยตัวเลขการจ้างงานที่ซบเซาในวันนี้ ซึ่งจะเป็นปัจจัยชะลอการปรับขึ้นอัตราดอกเบี้ยของธนาคารกลางสหรัฐ (เฟด)
กระทรวงแรงงานสหรัฐจะเปิดเผยตัวเลขการจ้างงานนอกภาคเกษตรประจำเดือนต.ค.ในวันนี้
นักวิเคราะห์คาดการณ์ว่า ตัวเลขจ้างงานเพิ่มขึ้นเพียง 200,000 ตำแหน่งในเดือนต.ค. หลังจากเพิ่มขึ้น 263,000 ตำแหน่งในเดือนก.ย.
หากสหรัฐมีการจ้างงาน 200,000 ตำแหน่งในเดือนต.ค.ตามที่คาด ก็จะเป็นตัวเลขการจ้างงานต่ำสุดนับตั้งแต่เดือนธ.ค.2563 ซึ่งขณะนั้นการจ้างงานได้รับผลกระทบจากการแพร่ระบาดของโควิด-19
นอกจากนี้ นักวิเคราะห์คาดว่าอัตราว่างงานจะเพิ่มขึ้นสู่ระดับ 3.6% ในเดือนต.ค. จากระดับ 3.5% ในเดือนก.ย.